
Linnavara kasutusse andmine
1. Asjaolud ja menetluse käik
Narva Linnavalitsusele laekus OÜ Mann Grupp taotlus, milles palutakse anda äriühingule kasutusse tähtajaga 5 aastat Narva Spordikeskuse hoones Narvas, aadressil Rakvere tänav 22D asuv kohvikuruum üldpinnaga 210,3 m².
OÜ Mann Grupp tegutseb nimetatud kohvikuruumis Narva Spordikeskusega sõlmitud rendilepingu alusel, leping lõpeb 30.09.2016. a. Rendilepingu sõlmimise aluseks on Narva Linnavalitsuse 21.09.2011. a korraldus nr 880-k „Linnavara kasutusse andmine“. Äriühing soovib jätkata spordikeskuses toitlustamisteenuse pakkumist. Spordikeskuses kohviku tegevuse jätkamine ja üüritulu saamine on ka linna huvides.
2. Õiguslikud alused
2.1 Vastavalt kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Vastavalt Narva Linnavolikogu 17.03.2005. a määruse nr 14 „Linnavara kasutusse andmise kord” § 5 lõike 1 punktile 2 otsustuse linnavara kasutusse andmise kohta võtab vastu linnavalitsus kasutusse andmisel tähtajaga 1 (üks) aasta või kauemaks, kuid mitte kauemaks kui 25 (kakskümmend viis) aastat. Sama korra § 46 lõikele 4 kohaselt võib avaliku enampakkumiseta või eelläbirääkimisteta pakkumiseta anda kasutusse linnavara, mis antakse kasutusse korra § 7 lõikes 2 nimetatud subjektidele; korra § 7 lõike 2 punkti 7 kohaselt võib linnavalitsuse korraldusega anda tähtajaga kuni 5 aastat või tähtajatult linna huvidest tulenevatel juhtudel.
3. Otsus

3.1 Anda OÜ-le Mann Grupp, registrikood 10797040, ajavahemikul 01.10.2016-30.09.2021 kasutusse Narva Spordikeskuse hoones Narvas, aadressil Rakvere tänav 22D asuv kohvikuruum üldpinnaga 210,3 m² toitlustamiskoha korraldamiseks.
4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

